ཨོཾ་སྭ་སྟི། །བླ་མེད་རྒྱུད་སྡེ་རྒྱ་མཚོའི་ཡང་སྙིང་བཅུད། །ཨོ་རྒྱན་སློབ་དཔོན་ཆེན་པོའི་དགོངས་པའི་མཐིལ། །དབྱིངས་ཕྱུག་ཌཱ་ཀིའི་གཙོ་མོ་མཚོ་རྒྱལ་རྗེར། །གདམས་པ་མཁའ་འགྲོའི་གསང་མཛོད་ཆེན་པོར་སྦས། ༡ །སླར་ཡང་བདེ་ཆེན་སྒྱུ་མའི་གར་བསྒྱུར་བ། །པདྨ་མཚོ་སྐྱིད་སྔོན་སྨོན་
དུས་སུ་སད། །ཟབ་གཏེར་སྒོ་ཕྱེས་གསང་བའི་ཉམས་བཞེས་ཀྱི། །མཁའ་སྤྱོད་རྡོ་རྗེ་བཙུན་མོའི་གྲོང་དུ་གཤེགས། ༢ །སྙིགས་མ་རྩོད་ལྡན་དུས་ཀྱི་ཐ་མ་འདིར། །བཀའ་བབ་བདུན་ལྡན་རྡོ་རྗེ་གཟི་བརྗིད་ལ། །ཡེ་ཤེས་མཁའ་འགྲོའི་གཏེར་དཔེ་དངོས་སུ་ཕུལ། །བརྡའ་བསྒྱུར་མཛད་ནས་ཆོས་ཀྱི་བདག་
པོར་བཏད། ༣ །གསང་བ་ཀུན་འདུས་གྲུབ་གཉིས་གཏེར་གྱི་མཛོད། །རྩ་བའི་གཞུང་དང་ཁ་སྐོངས་གསལ་བྱེད་བཅས། །ཡོངས་རྫོགས་གླེགས་བམ་ཆོས་སྦྱིན་འཕྲུལ་གྱིས་སྒོ། །ཚེ་དབང་དཔལ་གྱིས་འབྱོར་པས་བསྐྲུན་པ་དང་། ༤ །ལག་གི་འདུ་བྱེད་ཆོས་འཕེལ་དད་བརྩོན་གྱིས། །གུས་པས་བསྒྲུབ་
པའི་དགེ་འདིས་རིགས་ཀུན་བདག །མཁྱེན་བརྩེའི་དབང་པོའི་ཟབ་དགོངས་ཡོངས་སུ་རྫོགས། །ཕ་མ་སྤུན་ཟླ་གཙོར་བྱས་མཁའ་ཁྱབ་ཀྱི། ༥ །འགྲོ་རྣམས་ལས་ཉོན་སྡིག་སྒྲིབ་དྲི་མ་རྣམས། །ལྷན་སྐྱེས་བདེ་ཆེན་རྡོ་རྗེ་རྣལ་འབྱོར་མའི། །གསང་གསུམ་བྱིན་བརླབས་བདུད་རྩིས་འཁྱུད་པ་དང་། །མཁའ་
སྤྱོད་རྡོ་རྗེའི་ཐེམ་སྐས་བསྒྲོད་གྱུར་ཅིག ༦ །ཀུན་མཁྱེན་ཐུབ་པའི་བསྟན་པ་རིན་པོ་ཆེ། །སྤྱི་དང་ཁྱད་པར་སྔ་འགྱུར་རྡོ་རྗེའི་ཐེག །བཀའ་གཏེར་བསྟན་པས་འཛམ་གླིང་ཡོངས་ལ་ཁྱབ། །དད་དང་དམ་ཚིག་རྣམ་པར་དག་པར་ཤོག ༧ །རིམ་གཉིས་འདུས་པས་ནོར་འཛིན་ཁྱབ་པ་དང་། །དེ་ཡི་བྱིན་

༄༅། །མཐུས་བསྟན་འགྲོའི་རྒུད་པ་ཞི། །བདེ་སྐྱིད་དགེ་ལེགས་རྫོགས་ལྡན་དཔལ་ཡོན་རྒྱས། །བཀྲ་ཤིས་སྣང་བས་འཇིག་རྟེན་ཀུན་ཁྱབ་ཤོག ༨ །བསྟན་འཛིན་སྐྱེས་རྣམས་ཞབས་པད་ཡུན་དུ་བརྟན། །བསྟན་པའི་སྦྱིན་བདག་ཚེ་བསོད་དཔལ་འབྱོར་རྒྱས། །བསྟན་ལ་གནོད་པའི་ལྷ་མིན་འབྱུང་པོ་
བཅོམ༑ །བསྟན་པའི་རྒྱལ་མཚན་ཕྱོགས་ལས་རྣམ་རྒྱལ་ཤོག ༩ །བཀྲ་ཤིས་རྩ་གསུམ་བྱིན་བརླབས་སྤྲིན་ཕུང་འཁྲིགས། །བཀྲ་ཤིས་དངོས་གྲུབ་སྦྲང་ཆར་དལ་གྱིས་འབེབས། །བཀྲ་ཤིས་དགེ་ལེགས་ཞིང་སར་སྨིན་པ་དང་། །བཀྲ་ཤིས་གཡུ་ལྗང་སྙེ་མ་རྒྱས་གྱུར་ཅིག ཅེས་པའང་དབོན་མཛོད་ཚེ་དབང་
དཔལ་འབྱོར་གྱིས་བཤད་སྒྲུབ་གྱི་ཆུ་གཏེར་ཆེན་པོ་རྒྱལ་བསྟན་རིས་སུ་མ་ཆད་པའི་འབྱུང་གནས་རྫོངས་སར་བཀྲ་ཤིས་ལྷ་རྩེའི་ཆོས་གྲར་སྤར་དུ་བཞེངས་སྐབས་གཏེར་ཆེན་བླ་མ་འཇམ་དབྱངས་མཁྱེན་བརྩེའི་དབང་པོའམ་པདྨ་འོད་གསལ་མདོ་སྔགས་གླིང་པའི་ཕྲིན་ལས་མི་ཟད་པའི་གཏེར་མཛོད་ཀྱི་བྱེད་པོར་
ཡིད་དམ་དུ་བཅའ་བ་འཇམ་དབྱངས་ཆོས་ཀྱི་བློ་གྲོས་པས་སྤར་བྱང་སྨོན་ཚིག་ཏུ་བྲིས་པས། འཇིག་རྟེན་གསུམ་ན་དགེ་ལེགས་ཀྱི་སྣང་བ་ཆེན་པོ་རྟག་ཁྱབ་ལྷུན་གྲུབ་ཏུ་འབྱུང་བའི་རྒྱུར་གྱུར་པ་དང་ཆོས་ཚུལ་ཟབ་མོ་འདི་ཡི་ཕྲིན་ལས་ཕྱོགས་དུས་གནས་སྐབས་ཐམས་ཅད་དུ་དར་ཤིང་རྒྱས་ལ་ཡུན་དུ་གནས་པར་
གྱུར་ཅིག སརྦ་དཱ་མངྒ་ལཾ།། །།